钦定古今图书集成/明伦汇编/交谊典/第071卷 > 宋册府元龟 > 《送怀州皇甫使君序》前人
## 钦定古今图书集成/明伦汇编/交谊典/第071卷 > 宋册府元龟 > 《送怀州皇甫使君序》前人

甸服三百里，共京都参化；良吏二千石，与天子分忧；
覃怀奧区，必寄能者。皇甫使君，累司宠职，夙著香名，
威惠历刺于外台，风流载款于京国。议者应南宫之
象，实谓光朝；使乎奏西河之能，更劳为郡。襜帷即路，
供帐出郊。宿雨碧滋，浮汉城之气色；朝阳红景，入太
山之草树。新丰美酒，不换离心；函谷重关，能摇别恨？
河内未理，暂借寇恂。颍川既辑，伫归黄霸。庙堂侧席，
群公以尚义相高；川陆分途，我辈以赠言为贵。筵开
灞岸，路指太行。请《居人赠王粲》之诗，去者留阮公之
作。